b'\n_START_ARTICLE_\nGen\n_START_PARAGRAPH_\nGen je umestljiva regija genomskega zaporedja in ustreza enoti dedovanja s pridru\xc5\xbeenimi regulatornimi regijami, prepisljivimi regijami in/ali drugimi regijami funkcionalnega zaporedja. Geni z medsebojno interakcijo vplivajo na telesni razvoj in vedenje. Sestojijo iz dolge verige DNK (pri nekaterih virusih RNK), ki vsebuje promotor za nadzor aktivnosti gena in kodirajo\xc4\x8de zaporedje, ki dolo\xc4\x8da rezultat gena. Kadar je gen aktiven, se kodirajo\xc4\x8de zaporedje v procesu transkripcije (prevajanja) prepi\xc5\xa1e, pri \xc4\x8demer nastane kopija RNK v genu vsebovanih podatkov. Ta RNK lahko nato na podlagi genskega koda usmerja sintezo proteinov. Nekatere RNK pa se uporabijo neposredno, npr. kot deli ribosomov. Molekule, ki nastanejo z izra\xc5\xbeanjem genov, bodisi RNK ali proteini, so genski produkti._NEWLINE_Celotni komplement genov v organizmu ali celici imenujemo genom. Velikost genoma organizmov je ohlapno povezana z njihovo kompleksnostjo. Prokarionti, kot so bakterije in arheje, imajo v splo\xc5\xa1nem tako po \xc5\xa1tevilu baznih parov kot po \xc5\xa1tevilu genov manj\xc5\xa1e genome kot celo najpreprostej\xc5\xa1i enoceli\xc4\x8dni evkarionti. Najve\xc4\x8dji poznani genom pripada enoceli\xc4\x8dni amebi Amoeba dubia in vsebuje prek 6 milijard baznih parov.  V \xc4\x8dlove\xc5\xa1kem genomu so se od zaklju\xc4\x8dka projekta \xc4\x8clove\xc5\xa1ki genom ocene \xc5\xa1tevila genov ve\xc4\x8dkrat zmanj\xc5\xa1ale. Po zadnjih ocenah ima \xc4\x8dlove\xc5\xa1ki genom nekaj pod 3 milijarde baznih parov in okrog 20.000-25.000 genov.'